Národná rada slovenskej republiky

IV. volebné obdobie

**797**

**Návrh vlády**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov
v znení neskorších predpisov**

Vláda Slovenskej republiky podáva Národnej rade Slovenskej republiky návrh
na skrátené legislatívne konanie k vládnemu návrhu zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov z dôvodu, aby sa zabránilo zneužívaniu inštitútu žiadosti o nápravu a námietok smerujúcich proti inému úkonu verejného obstarávateľa alebo obstarávateľa, a tým k neúmernému predlžovaniu procesu verejného obstarávania, čo spôsobuje zvyšovanie finančných a administratívnych nákladov verejného obstarávateľa a obstarávateľa
vo väzbe na samotné zabezpečovanie výkonu verejného obstarávania. Predlžovanie procesu verejného obstarávania vedie v niektorých prípadoch k hospodárskym škodám.

 Návrhom zákona sa sledujú strategické ciele informatizácie verejnej správy stanovené v  Stratégii informatizácie verejnej správy schválenej vládou Slovenskej republiky. V tejto etape sa navrhuje vydávanie Vestníka verejného obstarávania (ďalej len „vestník“) len v elektronickej podobe, čím sa odstraňujú niektoré legislatívne bariéry elektronizácie procesu verejného obstarávania.

Počet kusov vestníka vydaných v tlačenej forme z roka na rok klesá, pričom v roku 2001 bol počet predplatiteľov 4 648 a v roku 2008 dosiahol počet len 360 predplatiteľov.
Je predpoklad ďalšieho znižovania počtu predplatiteľov z dôvodu, že vestník vychádza aj v elektronickej podobe. Administrátor vestníka avizoval Úradu pre verejné obstarávanie odstúpenie od zmluvy k 31. 12. 2008 z dôvodu, že súčasné náklady na vydávanie vestníka sú vyššie ako príjmy z jeho predaja. V prípade odstúpenia od zmluvy k 31.12.2008 vydávanie vestníka bude potrebné zabezpečiť z prostriedkov štátneho rozpočtu.

Schválené vládou Slovenskej republiky 1. októbra 2008.

Robert Fico, v.r.

predseda vlády Slovenskej republiky

Béla Angyal, v.r.

predseda Úradu pre verejné obstarávanie

Ľubomír Vážny, v.r.

minister dopravy, pôšt a telekomunikácii Slovenskej republiky